በዞኖቹ እየተተገበረ ያለው በመስመር የመዝራት ልምድ ለሌሎች ምርጥ ተሞክሮ ሊሆን የሚችል ነው
አዲስ አበባ፤ ሐምሌ 20/2005 (ዋኢማ) – በአማራ ብሄራዊ ከልል በምስራቅ ጎጃምና ሰሜን ጎንደር አካባቢዎች የሚገኙ አርሶ አደሮች እየተገበሩት ያለው ጤፍና ስንዴን በመስመር የመዝራት እንቅስቃሴ የሚያበረታታ መሆኑን የግበርና ሚኒስትሩ ገለጹ፡፡ ሚኒስትሩአቶ ተፈራ ደርበው በዞኖቹ የተለያዩ ወረዳዎች ውስጥ የሚካሄደውን የመኸር እርሻ እንቅስቃሴ ተዘዋውረው ጎብኝተዋል፡፡ ሚኒስትሩ በዚሁ ወቅት እንደገለጹት ዞኖቹ በጤፍና በስንዴ አምራችነታቸው የሚታወቁና በአገር ደረጃም በእነዚህ ሰብሎች ትርጉም ያለው አስተዋጽኦ የሚያበረክቱ ናቸው፡፡ በአካባቢዎቹ በእነዚህ ምርቶች ላይ ትኩረት በማድረግ ምርታማነትን ለማሳደግ ሰፊ እንቅስቃሴ እየተደረገ መሆኑን ገልጸዋል፡፡ ወደ አካባቢዎቹ የገቡትና ምርትና ምርታማነትን የሚያሳድጉ አዳዲስ ቴክኖሎጂዎች ባለፈው ዓመት ተሞክረው ጥሩ ውጤት ያስመዘገቡ በመሆኑ ይህንኑ የማስፋት ስራ እየተሰራ ነው፡፡ በዚሁ መሰረት በምስራቅ ጎጃም ዞን የሚገኙት የሸበል በረንታ፣ የእነማይና የደብረ ኤልያስ ወረዳዎች ስንዴን በመስመር የመዝራት ስራ በስፋት እየተተገበረ መሆኑ በመስክ ጉብኝቱ መመልከት ተችሏል፡፡ በተለይም በደብረ ኤልያስ ወረዳ የተዘጋጀው ሁሉም ማሳ ላይ የስንዴ ሰብል በመስመር መዝራት ተዘርቷል፡፡ የአካባቢው አርሶ አደሮችም በስንዴ ያገኙትን ልምድ መነሻ በማድረግ ጤፍን በመስመር መዝራት መቻላቸውንና ይህንኑ አጠናክረው መቀጠላቸውን ሚኒስትሩ ተናግረዋል፡፡ በሸበል በረንታና በእነማይ ወረዳ ውስጥ የሚገኙት አብዛኛዎቹ ቀበሌዎች የዘር ወቅት ገና እየገባ ቢሆንም በመስመር የመዝራቱ ጅምር ግን የሚያበረታታእንደሆነ ነው አቶ ተፈራ ያመለከቱት፡፡ ሆኖም በዞኑ በመስመር ለመዝራት ከተያዘው እቅድ አንጻር ቀደም ሲል በመስመር መዝራት ባልጀመሩ አርሶ አደሮች ላይ በስፋት መስራት የሚጠይቅ እንደሆነ አሳስበዋል፡፡ በእነዚሁ ወረዳዎች አንዳንድ አካባቢዎች በአዳዲሶቹ ቴክኖሎጂዎች እምነት ባለመያዝ ምክንያት ቀደም ብለው በብተና የዘሩ አርሶ አደሮች መኖራቸውን ጠቁመዋል፡፡ እነዚህ አርሶ አደሮች ቴክኖሎጂውን እንዲጠቀሙ ለማድረግ ወረዳዎቹ የእርስ በእርስ ልምድ በመለዋወጥ አብዛኛው አርሶ አደር በቴክኖሎጂው እንዲጠቀም የማድረግ ስራ ይጠበቅባቸዋል ብለዋል፡፡ በሰሜን ጎንደር ዞን የመስክ ጉብኝት የተደረገባቸውና ጤፍ አምራች የሆኑት የደንቢያ፣ ጣቁሳና ጭልጋ ወረዳዎች ከሁሉም በተሻለ ሁኔታ ጤፍ በመስመር እየዘሩ መሆኑን ነው የገለጹት፡፡ ጤፍን በመስመር ለመዝራት የሚያስፈልገውን የሰው ጉልበት ሁሉንም የአርሶ አደር ቤተሰብ በመጠቀም እንዲሁም ህብረተሰቡን በማነቃነቅ ችግሩን በማቃለል አብዛኛውን ማሳ በመስመር ተዘርቷል፡፡ አርሶ አደሩን በሚገባ አሳምኖ ያለበትን የጉልበት ውስንነት በመፍታት በሕዝብ ንቅናቄ በተለይ ከስንዴ ይልቅ ከባድ የሆነውን ጤፍ በመስመር የመዝራት ቴክኖሎጂ ሙሉ በሙሉ ማሳካት ተችሏል፡፡ በዞኑ በአንዳንድ አርሶ አደሮች ዘንድ ያለውን ጤፍን በመስመር የመዝራት ጥርጣሬ፣ የሰው ጉልበት የሚጠይቅ ከመሆኑና ከታታሪነት መጓደል ጋር የታያየዙ የአመለካከት ችግሮችን በመስበር ሁሉንም አርሶ አደር በሚባል ደረጃ በስፋት መተግበር ተችሏል፡፡ በዚህ ረገድ በተለይ የጣቁሳ ወረዳ ዘላቂ በሆነ የገጠር የልማት ሰራዊት አደረጃጀት በመስራት ረገድ የተሻለ አሰራር እንዳለ ሚኒስትሩ አመልክተዋል፡፡ በሌላ በኩል እነዚህ የስንዴና የጤፍ ሰብል አምራች አካባቢዎች ከዚህ ቀደም የነበረባቸውን ማዳበሪያና ምርጥ ዘር አጠቃቀም ችግር ሙሉ በሙሉ መቅረፍ መቻላቸውንና ከፍተኛ መሻሻል እንዳሳዩ ተናግረዋል፡፡ እንደ ኢዜአ ዘገባ በሰሜን ጎንደርና ምስራቅ ጎጃም ዞኖች ውስጥ ያለው ሁሉንም የቴክኖሎጂ ጥንቅሮች አስተሳስሮ የመጠቀም ልምድ ሌሎች የአገሪቱ አከባቢዎችም ሊወስዱት የሚገባ ምርጥ ተሞክሮ እንደሆነም ነው አቶ ተፈራ የገለጹት፡፡